Document ID: 31999L0101

ΟΔΗΓΙΑ 1999/101/ΕΚ ΤΗΣ ΕΠΙΤΡΟΠΗΣ
της 15ης Δεκεμβρίου 1999
για την προσαρμογή στην τεχνική πρόοδο της οδηγίας 70/157/ΕΟΚ του Συμβουλίου περί προσεγγίσεως των νομοθεσιών των κρατών μελών που αναφέρονται στο αποδεκτό ηχητικό επίπεδο και στη διάταξη εξατμίσεως των οχημάτων με κινητήρα
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 70/156/ΕΟΚ του Συμβουλίου, της 6ης Φεβρουαρίου 1970, περί προσεγγίσεως των νομοθεσιών των κρατών μελών που αναφέρονται στην έγκριση τύπου οχημάτων με κινητήρα και των ρυμουλκουμένων τους(1), όπως τροποποιήθηκε τελευταία από την οδηγία 98/91/ΕΚ του Ευρωπαϊκού Κοινοβουλίου και του Συμβουλίου(2), και ιδίως το άρθρο 13 παράγραφος 2,
την οδηγία 70/157/ΕΟΚ του Συμβουλίου, της 6ης Φεβρουαρίου 1970, περί προσεγγίσεως των νομοθεσιών των κρατών μελών που αναφέρονται στο αποδεκτό ηχητικό επίπεδο και στη διάταξη εξατμίσεως των οχημάτων με κινητήρα(3), όπως τροποποιήθηκε τελευταία από την οδηγία 96/20/ΕΚ της Επιτροπής(4), και ιδίως το άρθρο 3,
Εκτιμώντας τα ακόλουθα:
(1) στο πλαίσιο της έγκρισης τύπου ΕΚ για τις διατάξεις εξατμίσεως ως χωριστών τεχνικών μονάδων (σε αντικατάσταση των συστημάτων εξάτμισης), κατά τα φαινόμενα είναι ιδιαίτερα δύσκολο να επιλεχθεί όχημα που να ανταποκρίνεται στις παρούσες απαιτήσεις κατά συνέπεια, είναι απαραίτητο να προσαρμοστεί ο ορισμός του αντιπροσωπευτικού οχήματος κατά τρόπο που να εξασφαλίζεται ότι το υποβαλλόμενο όχημα ανταποκρίνεται στις απαιτήσεις για την παραγωγή όσον αφορά στο αποδεκτό ηχητικό επίπεδο·
(2) επιβάλλεται να αναθεωρηθούν ορισμένες αναφορές που εισήχθησαν με την οδηγία 92/97/ΕΟΚ του Συμβουλίου(5) στην οδηγία 70/157/ΕΟΚ·
(3) τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής για την προσαρμογή στην τεχνική πρόοδο που έχει συγκροτηθεί δυνάμει της οδηγίας 70/156/ΕΟΚ,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τα παραρτήματα ΙΙ και ΙΙΙ της οδηγίας 70/157/ΕΟΚ τροποποιούνται σύμφωνα με το παράρτημα της παρούσας οδηγίας.
Άρθρο 2
1. Από 1ης Απριλίου 2000, τα κράτη μέλη δεν έχουν το δικαίωμα, για λόγους που σχετίζονται με το αποδεκτό ηχητικό επίπεδο και την διάταξη εξάτμισης:
- να αρνούνται τη χορήγηση έγκρισης τύπου ΕΚ ή εθνικής έγκρισης τύπου για είδος οχήματος ή είδος συστήματος εξάτμισης,
ή
- να απαγορεύουν την καταχώριση, πώληση ή θέση σε λειτουργία οχημάτων, ή την πώληση ή τη θέση σε λειτουργία συστημάτων εξάτμισης,
εφόσον τα οχήματα ή τα συστήματα εξάτμισης ανταποκρίνονται στις απαιτήσεις της οδηγίας 70/157/ΕΟΚ, όπως τροποποιείται από την παρούσα οδηγία.
2. Από 1ης Οκτωβρίου 2000, τα κράτη μέλη:
- δεν έχουν πλέον το δικαίωμα να χορηγούν έγκριση τύπου ΕΚ
και
- να αρνούνται τη χορήγηση εθνικού τύπου έγκρισης,
για οιοδήποτε τύπο οχήματος και για οιοδήποτε τύπο συστήματος εξάτμισης, εφόσον ικανοποιούνται οι απαιτήσεις της οδηγίας 70/157/ΕΟΚ, όπως τροποποιείται από την παρούσα οδηγία.
3. Υπό την επιφύλαξη της παραγράφου 2 και όσον αφορά τα ανταλλακτικά, τα κράτη μέλη θα εξακολουθήσουν να χορηγούν εγκρίσεις τύπου ΕΚ και να επιτρέπουν την πώληση και τη θέση σε λειτουργία συστημάτων εξάτμισης σύμφωνα με τις προηγούμενες μορφές της οδηγίας 70/157/ΕΟΚ, υπό την προϋπόθεση ότι ανάλογα συστήματα εξάτμισης:
- προορίζονται για οχήματα που ήδη χρησιμοποιούνται
και
- ανταποκρίνονται στις απαιτήσεις που καθόριζε η οδηγία κατά την πρώτη καταχώρηση του οχήματος.
Άρθρο 3
1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που κρίνονται απαραίτητες προκειμένου να επιτευχθεί η συμμόρφωση προς την οδηγία αυτή το αργότερο έως τις 31 Μαρτίου 2000. Ενημερώνουν σχετικά την Επιτροπή.
Οι διατάξεις αυτές εφαρμόζονται από την 1η Απριλίου 2000.
Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.
2. Τα κράτη μέλη κοινοποιούν στην Επιτροπή τα κείμενα των ουσιωδών διατάξεων εσωτερικού δικαίου που θεσπίζουν στον τομέα που καλύπτει η παρούσα οδηγία.
Άρθρο 4
Η παρούσα οδηγία αρχίζει να ισχύει την 20ή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.
Άρθρο 5
Η παρούσα οδηγία απευθύνεται στα κράτη μέλη.
Βρυξέλλες, 15 Δεκεμβρίου 1999.

Labels: 7
8
20